BBL เตรียมปล่อยกู้ JAS เต็มวงเงินหากยื่นแผนธุรกิจฉบับใหม่ครบ
BBL เตรียมปล่อยกู้ JAS เต็มวงเงินหากยื่นแผนธุรกิจฉบับใหม่ครบ
10 ก.พ. 2559

นายเดชา ตุลานันท์ รองประธานคณะกรรมการบริหาร ธนาคารกรุงเทพ จำกัด (มหาชน) หรือ BBL เปิดเผยว่า ธนาคารยังรอให้บริษัท แจส โมบาย บรอดแบรนด์ จำกัด ยื่นแผนธุรกิจฉบับใหม่เพื่อประกอบการพิจารณาคำขอสินเชื่อ หลังจากแจส โมบาย ซึ่งเป็นผู้ชนะการประมูลคลื่นความถี่ 900 MHz ขอปรับวงเงินกู้เพิ่มเป็น 7.56 หมื่นล้านบาท เท่ากับมูลค่าที่ชนะการประมูลใบอนุญาต 4G เพิ่มขึ้นจากเดิมที่ยื่นขอสินเชื่อกับธนาคารในวงเงินราว 4 หมื่นล้านบาท
ทั้งนี้ หากทาง แจส โมบาย ยังไม่ส่งแผนงานดังกล่าวมาให้พิจารณา ทางธนาคารก็คงยังไม่สามารถอนุมัติสินเชื่อให้ได้
อนึ่ง ตามตามหลักเกณฑ์การประมูลคลื่นความถี่ 900 MHz ผู้ชนะการประมูลจะต้องนำเงินค่าใบอนุญาตงวดแรกมาชำระภายในกำหนดวันที่ 21 มี.ค.59
ด้านแหล่งข่าวจากวงการธนาคารพาณิชย์แห่งหนึ่ง กล่าวว่า บริษัท จัสมิน อินเตอร์เนชั่นแนล จำกัด (มหาชน) หรือ JAS เดิมประกอบกิจการธุรกิจบรอดแบรนด์ เมื่อขยายกิจการเข้ามาสู่ธุรกิจโมบาย มองว่าอาจจะเป็นความเสี่ยง เพราะเป็นธุรกิจใหม่ที่ยังไม่มีความชำนาญ ดังนั้น JAS ควรจะหาพันธมิตรที่มีความแข็งแกร่งเพื่อเข้ามาเสริมทั้งด้านแหล่งเงินทุนและด้านเทคโนโลยีให้กับ แจส โมบาย หรือใช้แนวทางของการเพิ่มทุน ประกอบกับ จะต้องทำแผนธุรกิจที่ชัดเจนขึ้น